അഴിത്തല കടവില് നാട്ടുകാരുടെ സ്വപനങ്ങള്ക്ക് ഒരു പാലമില്ല വടകര: കേരളത്തിലെ എ ഗ്രേഡ് നഗരസഭയായ വടകരയിലെ അഴിത്തല, പുതുപ്പണം ഭാഗങ്ങളെ ബന്ധിപ്പിക്കുന്ന അഴിത്തല കടവില് ജങ്ങള്ക്ക് ഇന്നും കടത്ത് തോണി തന്നെ ആശ്രയം. ആറ് പതിറ്റാണ്ടിലെറെയായി നഗരസഭയിലെ ഈ രണ്ട് പ്രദേശങ്ങളിലെയും തൊഴിലാളികളും വിദ്യാര്ത്ഥികളുമടക്കം നൂറ് കണക്കിന് ആളുകള് കടത്ത് തോണിയിലൂടെ ഇരുകരകളിലേക്കും സാഹസിക യാത്രയിലാണ്. വിദ്യാര്ത്ഥികളും തൊഴിലാളികളുമടക്കം വര്ഷകാലത്തും, കഴിഞ്ഞ ലോക്ഡൗണ് സമയത്തും കോട്ടകടവ് വഴി വടകരയിലൂടെ ചുറ്റി അഴിത്തലയിലേക്ക് വരേണ്ടതിന് കിലോമീറ്ററുകളോളം നടക്കേണ്ടി വരുന്നതും വലിയ പ്രയാസമാണ്. നഗരസഭ മാസാമാസം മുപ്പതിനായിരത്തിലെറെ രൂപയുടെ ബാധ്യതയാണ് കടത്ത് തോണി നടത്തുന്നതിന് പ്രതിഫലമായി നല്കികൊണ്ടിരിക്കുന്നത്. ഒരു വര്ഷം ഏകദേശം നാല് ലക്ഷം രൂപയാണ് ചെലവ്. 2015 16 വാര്ഷിക പദ്ധതിയില് അഴിത്തല കടവില് തൂക്ക് പാലം നിര്മ്മിക്കുന്നതിന് സാധ്യതാ പഠനത്തിന് 1.50ലക്ഷം രൂപ വകയിരുത്തിയെങ്കിലും ഒരു പഠനവും നടക്കാതെ പോയി. ആറ് പതിറ്റാണ്ടിലെറെയായി കടത്ത് തോണിയുള്ള പ്രദേശത്തെ ആയിരകണക്കിന് ജനങ്ങള് ഇവിടെ പാലം നിര്മ്മിക്കണമെന്ന ആവശ്യമുന്നയിക്കുന്നുണ്ട്. തൂക്ക്പാലം നിര്മ്മാണം കേരളത്തിലെ മാറിയ സാഹചര്യത്തില് അഭികാമ്യമല്ലെന്നും തീരദേശമായത് കൊണ്ട് എളുപ്പം തുരുമ്ബെടുക്കാന് സാധ്യതയുണ്ടെന്നും അതുകൊണ്ട് തന്നെ അഴിത്തല കടവില് കോണ്ക്രീറ്റ് നടപ്പാലം നിര്മ്മിക്കണമെന്നും ആവശ്യപ്പെട്ട് നഗരസഭ കൗണ്സിലര് പി.വി ഹാഷിം നഗരസഭ കൗണ്സിലില് വിഷയം അവതരിപ്പിക്കുകയും പൊതുമരാമത്ത് മന്ത്രി പി.എ മുഹമ്മദ് റിയാസിന്റെ ശ്രദ്ധയില്പെടുത്തുകയും ചെയ്തിരുന്നു.